CELEX: 32011D1130(02)
Language: et
Date: 2011-11-28 00:00:00
Title: Komisjoni otsus, 28. november 2011 , millega luuakse IKT standardimist käsitlev Euroopa sidusrühmade platvorm

30.11.2011   
            
            
               ET
            
            
               Euroopa Liidu Teataja
            
            
               C 349/4
            
         KOMISJONI OTSUS,
   28. november 2011,
   millega luuakse IKT standardimist käsitlev Euroopa sidusrühmade platvorm
   2011/C 349/04
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Komisjoni teatises „Euroopa 2020. aastal. Aruka, jätkusuutliku ja kaasava majanduskasvu strateegia” (1) sätestatud Euroopa 2020. aasta strateegias on esitatud visioon Euroopa 21. sajandi sotsiaalsest turumajandusest, kus kasutatakse ära kõik digitaalühiskonna majanduslikud ja sotsiaalsed eelised. Strateegias rõhutatakse Euroopa majanduskasvu tugevdamise tähtsust ning vajadust tagada samal ajal kõrge tööhõive ja tootlikkus, sotsiaalne ühtekuuluvus ja vähese CO2-heitega majandus.
            
         
               (2)
            
            
               Ühes Euroopa 2020. aasta strateegia juhtalgatuses, mis on esitatud komisjoni teatises „Euroopa digitaalne tegevuskava”, (2) on seatud eesmärgiks standardiloome parandamine info- ja kommunikatsioonitehnoloogia (IKT) valdkonnas, et tagada IKT rakenduste, teenuste ja toodete ristkasutatavus, mis aitaks vähendada digitaalse ühtse turu killustatust ning edendada samal ajal innovatsiooni ja konkurentsi.
            
         
               (3)
            
            
               Teises Euroopa 2020. aasta strateegia juhtalgatuses, mis on esitatud komisjoni teatises „Üleilmastumise ajastu terviklik tööstuspoliitika – Jätkusuutlikkus ja konkurentsivõime kesksele kohale”, (3) kutsutakse üles välja töötama standardisüsteemi, mis vastaks nii turul tegutsejate kui ka Euroopa ametiasutuste ootustele ning toetaks Euroopa mõju kasvu globaalses majanduses väljaspool ühtset turgu.
            
         
               (4)
            
            
               Komisjoni teatises „Euroopa standardeid käsitlev strateegiline visioon: Euroopa majanduse jätkusuutliku kasvu edendamine ja kiirendamine 2020. aastaks” (4) väidetakse, et komisjon loob 2011. aastal erinevaid sidusrühmi hõlmava spetsiaalse platvormi komisjoni nõustamiseks küsimustes, mis on seotud standardimispoliitika rakendamisega IKT valdkonnas, sealhulgas IKT standardimise tööprogramm, õigusloomet ja poliitikat toetavate prioriteetide seadmine ning ülemaailmsete IKT standardiorganisatsioonide väljatöötatud spetsifikatsioonide kindlaksmääramine, ning juhib selle platvormi tööd.
            
         
               (5)
            
            
               Seepärast on vaja luua IKT standardimise valdkonna sidusrühmade platvorm ning määrata kindlaks selle ülesanded ja struktuur.
            
         
               (6)
            
            
               Sidusrühmade platvormi peaksid kuuluma liikmesriikide ja EFTA riikide ametiasutuste esindajad, tööstusharu, VKEsid, tarbijaid ja muid ühiskondlikke sidusrühmi esindavad sidusrühmade organisatsioonid, Euroopa ja rahvusvahelised standardiasutused ning muud mittetulundusorganisatsioonid, sh erialaühingud, tööstusühendused ja kutseliidud või muud Euroopas tegutsevad organisatsioonid, kelle pädevusse kuulub IKT valdkonna standardite väljatöötamine.
            
         
               (7)
            
            
               Platvormi liikmete jaoks tuleks ette näha teabe avaldamise eeskirjad, ilma et see piiraks komisjoni turvaeeskirju, mis on kehtestatud komisjoni otsuse 2001/844/EÜ, ESTÜ, Euratom lisas.
            
         
               (8)
            
            
               Isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta,
            
         ON TEINUD JÄRGMISE OTSUSE:
   Artikkel 1
   Reguleerimisese
   Käesolevaga luuakse IKT standardimist käsitlev Euroopa sidusrühmade platvorm (edaspidi „platvorm”).
   Artikkel 2
   Ülesanded
   Platvormi ülesanded on järgmised:
   
               a)
            
            
               nõustada komisjoni kõikides Euroopa IKT standardimispoliitika küsimustes ning selle tõhusa rakendamise osas;
            
         
               b)
            
            
               nõustada komisjoni IKT standardimise tööprogrammi ja selle prioriteetide osas;
            
         
               c)
            
            
               määrata kindlaks võimalikud tulevased IKT valdkonna standardimisvajadused ELi õigusloome, poliitika ja riigihangete toetamiseks;
            
         
               d)
            
            
               nõustada komisjoni Euroopa standardiasutustele IKTga seotud võimalike standardimisvolituste andmise osas ning tegevuste osas, mida muud asutused võivad ellu viia koostöös Euroopa standardiasutustega;
            
         
               e)
            
            
               nõustada komisjoni IKT standardimises ja sellega seotud tegevuses õigusloome ja poliitika toetamiseks saavutatud edusammude osas;
            
         
               f)
            
            
               nõustada komisjoni IKT valdkonna selliste tehniliste spetsifikatsioonide osas, mis ei ole riiklikud, Euroopa ega rahvusvahelised standardid, võttes arvesse Euroopas toimuvat standardimist käsitleva määruse eelnõu (5) II lisas sätestatud nõudeid;
            
         
               g)
            
            
               nõustada komisjoni standardiorganisatsioonide ja Euroopa standardiasutuste koostöö osas, et lihtsustada nende tehtud töö integreerimist Euroopa IKT valdkonna standardimisse ning tagada koostalitlusvõimet toetavate IKT standardite kättesaadavus;
            
         
               h)
            
            
               koguda teavet IKT valdkonna standardiorganisatsioonide tööprogrammide kohta, et tagada töö koordineerimine ning vältida tarbetut dubleerimist ja jõupingutuste killustamist.
            
         Artikkel 3
   Konsulteerimine
   Komisjon võib platvormiga konsulteerida mis tahes järgmistes küsimustes:
   
               a)
            
            
               muud ELi tasandil vajaduse korral IKT koostalitlusvõime takistuste kõrvaldamiseks tehtavad algatused;
            
         
               b)
            
            
               riiklikud, Euroopa ja rahvusvahelised algatused, mis käsitlevad IKT koostalitlusvõimet toetavat standardimist.
            
         Artikkel 4
   Liikmete nimetamine
   1.   Platvormil on kuni 67 liiget.
   2.   Liikmed on liikmesriikide ja EFTA riikide ametiasutused ning IKT standardimise sidusrühmi esindavad organisatsioonid, kelle komisjon nimetab järgmiselt:
   
               a)
            
            
               kuni 18 organisatsiooni, mis esindavad tööstusharu, väikeseid ja keskmise suurusega ettevõtjaid ning ühiskondlikke sidusrühmi;
            
         
               b)
            
            
               kuni 14 Euroopa ja rahvusvahelist standardiasutust ning muud mittetulundusorganisatsiooni, sh erialaühingud, tööstusühendused ja kutseliidud või muud Euroopas tegutsevad organisatsioonid, kelle pädevusse kuulub IKT valdkonna standardite väljatöötamine.
            
         3.   Ettevõtluse ja tööstuse ning infoühiskonna ja meedia peadirektoraatide peadirektorid nimetavad komisjoni nimel lõike 2 punktides a ja b osutatud liikmed vastavate sidusrühmade organisatsioonide seast, arvestades tasakaalustatud esindatuse põhimõtet ning ülesandeid ja nõutavat pädevust.
   4.   Riiklikud ametiasutused ja komisjoni nimetatud organisatsioonid nimetavad oma esindaja ja asendusesindaja, kes osalevad platvormi töös.
   5.   Platvormi liikmed nimetatakse kolmeks aastaks. Nad jäävad ametisse kuni nad asendatakse või kuni oma ametiaja lõpuni. Nende ametiaega võib pikendada.
   6.   Liikmed, kes ei suuda enam platvormi aruteludele tõhusalt kaasa aidata, kes astuvad tagasi või kes ei täida ELi toimimise lepingu artiklis 339 sätestatud tingimusi, võidakse ülejäänud ametiajaks asendada.
   7.   Lõike 2 punktides a ja b osutatud liikmete nimed avaldatakse komisjoni eksperdirühmade ja sarnaste üksuste registris (edaspidi „register”).
   8.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Toimimine
   1.   Platvormi juhivad ettevõtluse ja tööstuse ning infoühiskonna ja meedia peadirektoraadi talitused.
   2.   Kokkuleppel komisjoni esindajaga võib platvorm luua allrühmi, mis tegelevad konkreetsete küsimustega kooskõlastatud volituste alusel. Sellised allrühmad saadetakse laiali kohe, kui nende ülesanded on täidetud.
   3.   Komisjoni esindaja võib kutsuda platvormi töös ajutiselt osalema eksperte, kes on pädevad teatavas konkreetses päevakorraküsimuses. Lisaks võib komisjoni esindaja anda vaatleja staatuse eksperdirühmade horisontaalsete eeskirjade eeskirja 8 lõikes 3 määratletud üksikisikule või organisatsioonile ja kandidaatriikidele.
   4.   Platvormi liikmed ja nende esindajad ning ka kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse kohustust ning ka komisjoni otsuse 2001/844/EÜ, ESTÜ, Euratom lisa kohaseid komisjoni turvaeeskirju seoses ELi salastatud teabe kaitsmisega. Kõnealuste nõuete rikkumise korral võib komisjon võtta kõik asjakohased meetmed.
   5.   Platvormi ja selle allrühmade koosolekud peetakse komisjoni ruumides. Komisjon tagab sekretariaaditeenuste osutamise. Komisjoni ametnikud, kes tunnevad platvormi tegevuse vastu huvi, võivad osaleda platvormi või selle allrühmade koosolekutel.
   6.   Platvorm võtab oma töökorra, sh eeskirjad huvide konflikti puhuks, vastu komisjoni eksperdirühmade standardtöökorra alusel.
   7.   Komisjon avaldab platvormi tegevuse kohta asjakohast teavet kas registri kaudu või registrist asjakohasele veebisaidile viitava lingi kaudu.
   8.   Teadusuuringute Ühiskeskus võib oma pädevuse raames anda teaduslikku nõu ja osutada teadusteenuseid.
   Artikkel 6
   Koosolekutega seotud kulud
   1.   Platvormi tegevuses osalejatele ei maksta osutatud teenuste eest tasu.
   2.   Platvormi töös osalejate sõidu- ja elamiskulud hüvitab komisjon vastavalt komisjonis kehtivale korrale.
   3.   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kohaldamine
   Käesolevat otsust kohaldatakse alates 1. jaanuarist 2012.
   
      Brüssel, 28. november 2011
      
         
            Komisjoni nimel
         
         
            asepresident
         
         Antonio TAJANI
      
   
   
      (1)  KOM(2010) 2020 (lõplik), 3.3.2010.
   
      (2)  KOM(2010) 245 (lõplik), 19.5.2010.
   
      (3)  KOM(2010) 614 (lõplik), 28.10.2010.
   
      (4)  KOM(2011) 311 (lõplik), 1.6.2011.
   
      (5)  KOM(2011) 315 (lõplik), 1.6.2011.